A Varázsliget Tagóvoda az Árpád híd közelében, a Karikás Frigyes utcában található, csendes, kevésbé forgalmas helyen, új építésű házakkal körülvéve. A kétszintes épületet 2013-ban, a játszóudvart pedig 2018-ban újították fel. Intézményünk 10 csoportos. Óvodánk célja, hogy a hozzánk járó gyerekek érzelmileg, szociálisan biztonságos légkörben nevelkedjenek. Az óvodai mindennapok során olyan élményekhez juttatjuk őket, amelyek segítik egyéni képességeik kibontakoztatását és fejlődését. Óvodánkban a délutáni időszakban lehetőség van egyéb foglalkozásokon való részvételre, mint a TSMT terápia, a karate és a foci. 2020-ban elnyertük a „Biztonságos Óvoda” címet. Emellett fontos számunkra az egészséges életmódra való ösztönzés, nevelés. Ezzel segítve a gyerekeket abban, hogy tájékozott, önálló, megfelelő önbizalommal és önértékeléssel rendelkező emberekké váljanak. Háromszoros Zöld Óvoda lévén célunk az Örökös Zöld Óvoda cím elnyerése. Nevelőtestületünk a „Boldog Óvoda” cím büszke tulajdonosaként a gyermekek egyéni szükségleteit és képességeit tartja mindenekelőtt a legfontosabbnak az óvodai tevékenységek, a mindennapok tervezése és szervezése során.

A tagintézmények mindegyikében kiemelt feladat az alapító okiratban megjelölt diagnózisok valamelyikével rendelkező, kiemelt figyelmet igénylő gyermekek inkluzív szemléletű befogadása. Így a hozzánk járó gyermekek együtt játszanak, együtt élik meg az óvodai élet mindennapjait az átlagostól eltérő fejlődésű társaikkal az integráció folyamata során. Az eltérő fejlődésmenetű gyermekek integrációját az Egyesített Óvoda alkalmazásában álló fejlesztőpedagógus, gyógypedagógus és külső szakemberek (utazó gyógypedagógusok, logopédus) támogatják óvodánkban.

Az inkluzív nevelés megvalósításában az óvodai élet mindennapjaiban az intézmény gyógypedagógusa egyenrangú partnerként, természetes résztvevőként van jelen, így segíti a gyermekcsoportokban az elfogadást, az empátiát, az egyének közti különbség tiszteletét, egymás segítésének fontosságát, mint értéket. Emellett figyelmet fordítunk a tehetséggondozásra is. A Tehetségvarázsló és a Zöldfülűek műhelyfoglalkozásokra azok a nagycsoportos gyerekek járnak, akik a művészetek különböző területein és a környezet iránti fogékonyságuk miatt kiemelkedő képességekkel rendelkeznek.

Közös ünnepeink, hagyományaink, melyeket a pedagógusaink minden évben megszerveznek: Állatok világnapja – állatkerti örökbefogadással, Európai Mobilitási Hét - Autómentes nap, Tök utca – őszi projekthét, Márton napi lámpás felvonulás – családi délután, Művészeti hét, Mikulás – meseelőadással, Adventi készülődés, Luca napi vásár – a szülői közösség támogatásával, Farsangi hét, Kiszebáb égetés, Egészséghét, Húsvéti tojáskeresés, Környezetvédelmi témahét a Víz világnapjához, vagy a Föld világnapjához kapcsolódóan, Anyák napja, Gyereknap, Apák napja, Madarak és fák napja, Évet lezáró – búcsúzó esemény. Saját kis ünnepség keretében köszöntjük a szülinapos gyerekeket a csoporton belül. Óvodánkban jól képzett, inkluzív szemléletű, lelkes, türelmes színes egyéniségű szakemberek várják a hozzánk érkező gyerekeket.